El Consell d'Esports aprova les ajudes a clubs esportius per 2019
20 febrer 2019

## El Consell d'Esports aprova les ajudes a clubs esportius per 201920 febrer 2019Última actualització: 14 juliol 2025

![](../gestion/img/_AO_5371-copia.jpg)  
  

L'Ajuntament de Gandia va acollir ahir una nova reunió del Consell d'Esports. L'òrgan on estan representats membres del govern municipal i l'oposició, tècnics municipals, a més de representants dels clubs esportius de la ciutat.

En primer lloc, la regidora delegada d'Esports, Lydia Morant va informar els participants de l'estat dels treballs que es posaran en marxa en matèria esportiva gràcies al Pla SOM de la Diputació de València amb una inversió propera als 250.000 €.

Posteriorment, es va informar sobre l'estat dels preparatius de la Gala de l'Esport i el nou contracte de manteniment d'instal·lacions esportives que es posarà en marxa un cop finalitze l'actual, per tal de millorar el servei als usuaris de les instal·lacions esportives municipals.

Finalment, els membres del Consell van aprovar per unanimitat la proposta per assignar les subvencions i ajudes a entitats i clubs esportius d'acord amb criteris objectius ja aprovats a l'inici de la present legislatura.  
"_Mantenim els criteris d'aportar subvencions que permeten el foment de l'esport base, la inclusió de la dona en l'àmbit esportiu i el suport als esports minoritaris_" va declarar **Lydia Morant**, que ha afirmat que el pagament de les ajudes d'aquest any es realitzarà durant el mes de març perquè els clubs puguen planificar i desenvolupar les seues activitats amb plenes garanties.